CELEX: 32012D0147
Language: mt
Date: 2012-03-09 00:00:00
Title: 2012/147/UE: Deċiżjoni ta’ Implimentazzjoni tal-Kummissjoni tad- 9 ta’ Marzu 2012 li tapprova ċerti programmi emendati għall-qerda u l-monitoraġġ ta’ mard tal-annimali u żoonożi għas-sena 2012 u li temenda d-Deċiżjoni ta’ Implimentazzjoni tal-Kummissjoni 2011/807/UE fir-rigward tal-miżuri eliġibbli għall-kontribuzzjoni finanzjarja tal-Unjoni għal programmi għall-qerda tal-marda tal-ħakk u l-pagament bil-quddiem tal-Unjoni fi programmi għall-qerda tal-idrofobija għas-sena 2012 (notifikata bid-dokument numru C(2012) 1406)  Test b’relevanza għaż-ŻEE

13.3.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 73/6
            
         DEĊIŻJONI TA’ IMPLIMENTAZZJONI TAL-KUMMISSJONI
   tad-9 ta’ Marzu 2012
   li tapprova ċerti programmi emendati għall-qerda u l-monitoraġġ ta’ mard tal-annimali u żoonożi għas-sena 2012 u li temenda d-Deċiżjoni ta’ Implimentazzjoni tal-Kummissjoni 2011/807/UE fir-rigward tal-miżuri eliġibbli għall-kontribuzzjoni finanzjarja tal-Unjoni għal programmi għall-qerda tal-marda tal-ħakk u l-pagament bil-quddiem tal-Unjoni fi programmi għall-qerda tal-idrofobija għas-sena 2012
   (notifikata bid-dokument numru C(2012) 1406)
   (Test b’relevanza għaż-ŻEE)
   (2012/147/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Deċiżjoni tal-Kunsill 2009/470/KE tal-25 ta’ Mejju 2009 dwar in-nefqa fil-kamp veterinarju (1), u b’mod partikolari l-Artikolu 27(5) u (6) tagħha.
   Billi
   
               (1)
            
            
               Id-Deċiżjoni 2009/470/KE tistabbilixxi proċeduri li jirregolaw il-kontribuzzjoni finanzjarja tal-Unjoni għall-programmi għall-qerda, il-kontroll u l-monitoraġġ tal-mard tal-annimali u żoonożi.
            
         
               (2)
            
            
               Id-Deċiżjoni tal-Kummissjoni 2008/341/KE tal-25 ta’ April 2008 li tistabbilixxi l-kriterji Komunitarji għal programmi nazzjonali għall-qerda, il-kontroll u l-monitoraġġ ta’ ċertu mard tal-annimali u żoonożi (2) tistipula li sabiex jiġu approvati taħt il-miżuri finanzjarji tal-Unjoni, il-programmi ppreżentati lill-Kummissjoni mill-Istati Membri għall-qerda, il-kontroll u l-monitoraġġ ta’ mard tal-annimali u żoonożi għandhom jissodisfaw mill-inqas il-kriterji stipulati fl-Anness ta’ dik id-Deċiżjoni.
            
         
               (3)
            
            
               Il-Portugall ippreżenta programm emendat għall-monitoraġġ u l-qerda tal-marda tad-deni katarrali (bluetongue), il-Greċja ppreżentat programm emendat għall-monitoraġġ tal-enċefalopatiji sponġiformi trażmissibbli (EST), u għall-qerda tal-enċefalopatija sponġiformi tal-bovini u l-qerda tal-marda tal-ħakk u l-Bulgarija ppreżentat u emendat programm għall-qerda tal-idrofobija.
            
         
               (4)
            
            
               Il-Kummissjoni vvalutat dawk il-programmi emendati kemm mil-lat veterinarju kif ukoll minn dak finanzjarju. Instabu li kienu konformi mal-leġiżlazzjoni veterinarja rilevanti tal-Unjoni u b’mod partikolari mal-kriterji stabbiliti fl-Anness tad-Deċiżjoni 2008/341/KE. Il-programmi emendati ppreżentati minn dawk l-Istati Membri għandhom għalhekk jiġu approvati
            
         
               (5)
            
            
               Ir-Regolament (KE) Nru 999/2001 tal-Parlament Ewropew u tal-Kunsill tat-22 ta’ Mejju 2001 li jistabblixxi regoli għall-prevenzjoni, kontroll u eradikazzjoni ta’ ċerta enċefalopatija sponġiformi li tinxtered (3) jistabbilixxi regoli għall-prevenzjoni, il-kontroll u l-qerda tal-ESTs fl-annimali. L-Anness VII ta’ dak ir-Regolament jistabbilixxi l-miżuri ta’ qerda li għandhom jiġu implimentati wara li tkun ġiet ikkonfermata tifqigħa ta’ EST fl-annimali bovini, ovini u kaprini.
            
         
               (6)
            
            
               Il-Punt 2.3(d) tal-Kapitolu A ta’ dak l-Anness, kif emendat bir-Regolament tal-Kummissjoni (KE) Nru 727/2007 (4), dejjem jekk l-Istati Membri jiddeċiedu li jissostitwixxu bi qtil għall-konsum tal-bniedem, il-qtil u l-qerda sħiħa ta’ ċerti annimali ovini u kaprini fil-post fejn l-annimal instab li kellu EST, dejjem jekk kien hemm konformità ma’ ċerti kundizzjonijiet.
            
         
               (7)
            
            
               Fis-17 ta’ Lulju 2007, fil-Kawża T-257/07, Franza ressqet azzjoni kontra l-Kummissjoni Ewropea quddiem il-Qorti Ġenerali, u applikat għall-annullament parzjali ta’ ċerti dispożizzjonijiet tar-Regolament (KE) Nru 999/2001, kif emendat bir-Regolament (KE) Nru 727/2007, b’mod partikolari l-punt 2.3(d) tal-Kapitolu A tal-Anness VII ta’ dak ir-Regolament.
            
         
               (8)
            
            
               Fl-Ordni tagħha tat-28 ta’ Settembru 2007 (5), il-Qorti Ġenerali ssospendiet l-applikazzjoni tal-punt 2.3(b)(iii), il-punt 2.3(d) u l-punt 4 tal-Kapitolu A tal-Anness VII tar-Regolament (KE) Nru 999/2001, kif emendat bir-Regolament (KE) Nru 727/2007, sakemm tingħata sentenza fuq l-azzjoni ewlenija. F’dik l-Ordni, il-Qorti Ġenerali ddubitat il-valutazzjoni tal-Kummissjoni tad-dejta xjentifika disponibbli dwar ir-riskji possibbli.
            
         
               (9)
            
            
               Sussegwentement, il-Kummissjoni saqsiet lill-Awtorità Ewropea dwar is-Sigurtà fl-Ikel biex tgħinha tiċċara l-premessi ewlenin li ssejjes fuqhom ir-Regolament (KE) Nru 727/2007. Fid-dawl tal-kjarifiki tal-EFSA, ir-Regolamenr (KE) Nru 999/2001 ġie emendat bir-Regolament tal-Kummissjoni (KE) Nru 746/2008 (6) li reġa’ daħħal dawk id-dipożizzjonijiet li l-applikazzjoni tagħhom kienet ġiet sospiża mill-Qorti Ġenerali.
            
         
               (10)
            
            
               Fl-Ordni tagħha tat-30 ta’ Ottubru 2008 (7), il-Qorti Ġenerali ssospendiet l-applikazzjoni tal-punt 2.3(b)(iii), il-punt 2.3(d) u l-punt 4 tal-Kapitolu A tal-Anness VII tar-Regolament (KE) Nru 999/2001, kif emendat bir-Regolament (KE) Nru 746/2008, sakemm tingħata sentenza fuq l-azzjoni ewlenija fil-Kawża T-257/07.
            
         
               (11)
            
            
               Fis-sentenza tagħha tad-9 ta’ Settembru 2011 (8) il-Qorti Ġenerali ma laqgħetx l-azzjoni ta’ Franza. Fid-dawl ta’ dik is-sentenza, l-applikazzjoni tal-punt 2.3(b)(iii), il-punt 2.3(d) u l-punt 4 tal-Kapitolu A tal-Anness VII tar-Regolament (KE) Nru 999/2001, kif emendat bir-Regolament (KE) Nru 746/2008 ma għadhiex sospiża.
            
         
               (12)
            
            
               Id-Deċiżjoni ta’ Implimentazzjoni tal-Kummissjoni 2011/807/UE tat-30 ta’ Novembru 2011 li tapprova programmi annwali u pluriennali u l-kontribut finanzjarju tal-Unjoni għall-eradikazzjoni, il-kontroll u l-monitoraġġ ta’ ċertu mard tal-annimali u żoonożi ppreżentati mill-Istati Membri għall-2012 u s-snin ta’ wara (9) tapprova ċerti programmi nazzjonali u tistabbilixxi r-rata u l-ammont massimu tal-kontribuzzjoni finanzjarja tal-Unjoni għal kull programm ippreżentat mill-Istati Membri u r-regoli dwar il-pagament tal-ammonti eliġibbli.
            
         
               (13)
            
            
               Ċerti Stati Membri esprimew l-intenzjoni tagħhom li, bħala parti mill-programmi tagħhom approvati bid-Deċiżjoni ta’ Implimentazzjoni 2011/807/UE, japplikaw il-possibilità li minflok joqtlu u jeqirdu kompletament l-annimali ovini u kaprini, joqtluhom għall-konsum tal-bniedem, kif previst fil-punt 2.3(d) tal-Kapitolu A tal-Anness VII tar-Regolament (KE) Nru 999/2001.
            
         
               (14)
            
            
               Il-kontribuzzjoni finanzjarja tal-Unjoni għall-programmi ta’ qerda tal-marda tal-ħakk, kif stipulati fid-Deċiżjoni ta’ Implimentazzjoni 2011/807/UE attwalment, ma tkoprix il-kumpens mogħti lis-sidien ta’ annimali ovini u kaprini maqtula ta’ bilfors skont il-punt 2.3(d) tal-Kapitolu A tal-Anness VII tar-Regolament (KE) Nru 999/2001.
            
         
               (15)
            
            
               Għaldaqstant, huwa xieraq li jinbeda l-finanzjament ta’ programmi ta’ qtil obbligatorju ta’ annimali ovini u kaprini bħala alternattiva għall-qtil u l-qerda fil-qafas tal-programmi ta’ qerda tal-marda tal-ħakk. Dan il-finanzjament ma jeħtieġx l-ebda żieda fl-ammonti allokati bid-Deċiżjoni ta’ Implimentazzjoni 2011/807/UE għall-programmi tal-Istati Membri għall-monitoraġġ u l-qerda ta’ enċefalopatiji sponġiformi trażmissibbli.
            
         
               (16)
            
            
               Barra minn hekk, id-Deċiżjoni ta’ Implimentazzjoni 2011/807/UE tistipula li biss l-ispejjeż imġarrba fit-twettiq tal-programmi annwali u multiannwali mħallsa qabel il-preżentazzjoni tar-rapport finali mill-Istati Membri, huma eliġibbli għal kofinanzjament permezz ta’ kontribuzzjoni finanzjarja. Madankollu, għal ċerti spejjeż, il-Kummissjoni, fuq talba tal-Istat Membru kkonċernat, għandha tħallas pagament akkont bil-quddiem ta’ ’l fuq minn 60 % tal-ammont massimu speċifikat fi żmien tliet xhur mill-wasla tat-talba. L-ispejjeż għal kampanji ta’ tilqim orali kontra l-idrofobija mhumiex koperti kompletament b’dik il-possibilità ta’ pagament akkont bil-quddiem.
            
         
               (17)
            
            
               Il-programmi għall-qerda tal-idrofobija fl-Istati Membri permezz ta’ tilqim orali kienu ta’ suċċess fis-snin ta’ qabel u wasslu għall-qerda tal-marda f’parti kbira tal-Unjoni. Għaldaqstant, programmi bħal dawn għandhom jibqgħu jsiru fl-inħawi tal-Unjoni fejn il-marda tal-idrofobija hija endemika.
            
         
               (18)
            
            
               Ċerti Stati Membri infurmaw lill-Kummissjoni li qed jesperjenzaw diffikultajiet biex jiżguraw finanzjament bil-quddiem għall-kampanji ta’ tilqim orali kontra l-idrofobija. F’dawn l-aħħar snin, in-nuqqas ta’ finanzjament bil-quddiem wassal, f’xi każijiet, għall-kanċellazzjoni tal-kampanji ppjanati f’żoni milqutin mill-idrofobija.
            
         
               (19)
            
            
               L-interruzzjonijiet fl-implimentazzjoni regolari tal-kampanji ta’ tilqim orali kontra l-idrofobija jaffettwaw bil-kbir l-effettività tal-programmi u jtawwlu l-ħin li jkun hemm bżonn sabiex fl-aħħar il-marda tinqered.
            
         
               (20)
            
            
               Għaldaqstant, huwa xieraq li tiġi estiża l-possibilità ta’ pagament akkont bil-quddiem għall-ispejjeż kollha mġarrba mill-Istati Membri fi programmi għall-qerda tal-idrofobija li huma approvati bid-Deċiżjoni ta’ Implimentazzjoni 2011/807/UE.
            
         
               (21)
            
            
               L-Anness tad-Deċiżjoni ta’ Implimentazzjoni 2011/807/UE għandu jiġi emendat fir-rigward tat-tifsira tal-ispejjeż eliġibbli għall-kumpens tas-sidien ta’ annimali maqtula biex din tkun tinkludi l-qtil obbligatorju fil-qafas tal-programmi ta’ qerda tal-marda tal-ħakk.
            
         
               (22)
            
            
               Id-Deċiżjoni ta’ Implimentazzjoni 2011/807/UE għandha għalhekk tiġi emendata skont dan.
            
         
               (23)
            
            
               Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DIN ID-DEĊIŻJONI:
   Artikolu 1
   Approvazzjoni tal-programm emendat għall-monitoraġġ u l-qerda tad-deni katarrali (bluetongue) ppreżentat mill-Portugall
   Il-programm emendat għall-monitoraġġ u l-qerda tad-deni katarrali (bluetongue) ippreżentat mill-Portugall fil-31 ta’ Jannar 2012 huwa b’dan approvat għall-perjodu mill-1 ta’ Jannar 2012 sal-31 ta’ Diċembru 2012.
   Artikolu 2
   Approvazzjoni tal-programm emendat għall-monitoraġġ u l-qerda tal-enċefalopatiji sponġiformi trażmissibbli ppreżentat mill-Greċja
   Il-programmi emendati għall-monitoraġġ tal-enċefalopatiji sponġiformi trażmissibbli, u għall-qerda tal-enċefalopatija sponġiformi tal-bovini (ESB) u l-marda tal-ħakk ippreżentati mill-Greċja fil-21 ta’ Diċembru 2011 huma b’dan approvati għall-perjodu mill-1 ta’ Jannar 2012 sal-31 ta’ Diċembru 2012:
   Artikolu 3
   Approvazzjoni tal-programm emendat għall-qerda tal-marda tal-idrofobija ppreżentat mill-Bulgarija
   Il-programm emendat għall-qerda tal-idrofobija ppreżentat mill-Bulgarija fit-23 ta’ Diċembru 2011 huwa b’dan approvat għall-perjodu mill-1 ta’ Jannar 2012 sal-31 ta’ Diċembru 2012.
   Artikolu 4
   Emendi għad-Deċiżjoni ta’ Implimentazzjoni 2011/807/UE
   Id-Deċiżjoni ta’ Implimentazzjoni 2011/807/UE, hija emendata kif ġej:
   
               (1)
            
            
               fl-Artikolu 9(2), il-punt (b) huwa sostitwit b’dan li ġej:
               
                           “(b)
                        
                        
                           isir bir-rata ta’ 50 % tal-ispiża mġarrba minn kull Stat Membru għall-kumpens li s-sidien għandhom jingħataw għall-valur tal-annimali tagħhom:
                           
                                       (i)
                                    
                                    
                                       maqtula u meqruda skont il-programmi tagħhom ta’ qerda tal-ESB u l-marda tal-ħakk;
                                    
                                 
                                       (ii)
                                    
                                    
                                       maqtula ta’ bilfors skont l-Anness VII, il-Kapitolu A, il-punt 2.3(d) tar-Regolament (KE) Nru 999/2001;”
                                    
                                 
                     
         
               (2)
            
            
               fl-Artikolu 9(3), il-punt (b) jinbidel b’dan li ġej:
               
                           “(b)
                        
                        
                           għan-nagħaġ jew mogħoż maqtula u meqruda
                        
                        
                           EUR 70 għal kull annimal;
                        
                     
                           (c)
                        
                        
                           għan-nagħaġ jew mogħoż maqtula:
                        
                        
                           EUR 50 għal kull annimal.”
                        
                     
         
               (3)
            
            
               fl-Artikolu 13, il-paragrafu 4 jinbidel b’dan li ġej:
               “4.   Minkejja d-dispożizzjonijiet tal-paragrafu 2, għall-programmi msemmija fl-Artikolu 10 u 11, il-Kummissjoni, fuq talba tal-Istat Membru kkonċernat, tħallas pagament akkont bil-quddiem ta’ ’l fuq minn 60 % tal-ammont massimu speċifikat fi żmien tliet xhur mill-wasla tat-talba.”
            
         
               (4)
            
            
               fl-Anness, il-punt 2 jinbidel b’dan li ġej:
               
                           “2.
                        
                        
                           Kumpens lis-sidien għall-valur tal-annimali maqtula u meqruda tagħhom:
                           
                                        
                                    
                                    
                                       Il-kumpens ma jaqbiżx il-valur tas-suq tal-annimal immedjatament qabel ma dan ikun inqatel jew inqered.
                                    
                                 
                                        
                                    
                                    
                                       Għall-annimali maqtula, il-valur tal-irkupru, jekk dan iseħħ, jitnaqqas mill-kumpens.”
                                    
                                 
                     
         Artikolu 5
   Destinatarji
   Din id-Deċiżjoni hi indirizzata lill-Istati Membri.
   
      Magħmul fi Brussell, id-9 ta’ Marzu 2012.
      
         
            Għall-Kummissjoni
         
         John DALLI
         
            Membru tal-Kummissjoni
         
      
   
   
      (1)  ĠU L 155, 18.6.2009, p. 30.
   
      (2)  ĠU L 115, 29.4.2008, p. 44.
   
      (3)  ĠU L 147, 31.5.2001, p. 1.
   
      (4)  ĠU L 165, 27.6.2007, p. 8.
   
      (5)  ĠU C 283, 24.11.2007, p. 28.
   
      (6)  ĠU L 202, 31.7.2008, p. 11.
   
      (7)  ĠU C 327, 20.12.2008, p. 26.
   
      (8)  ĠU C 311, 22.10.2011, p. 33.
   
      (9)  ĠU L 322, 6.12.2011, p. 11.